‘n Nuwe Kategismus: Vraag 16 - www.bybelkennis.co.za
by Mitch Kalp · 07/04/2013
Elkeen wat sonde doen, oortree die wet van God. Sonde is immers oortreding van die wet van God (1 Johannes 3:4)
Vanaf die oomblik dat ‘n mens van God as God en van homself as self bewus word, word die verskriklike alternatief van kies tussen God en self as middelpunt geopen. Hierdie sonde word daagliks deur jong kinders en onkundige mense gedoen, maar ook deur gesofistikeerde mense – deur mense wat alleen is en mense wat in ‘n gemeenskap lewe. Dit is die val in elke individuele lewe, en in elke dag van elke individu se lewe – die basiese sonde agter alle ander spesifieke sondes. Op hierdie oomblik doen ek en jy dit of is op die pad om dit te doen of is op pad om daarvoor vergifnis te vra. Ons probeer, as ons wakker word, om die nuwe dag aan God se voete te lê; maar voor ons klaar geskeer het, word dit ons dag en God se deel word gesien as iets wat ons uit ons “eie sak” moet betaal – ‘n aftrekking wat, volgens ons, ons eie behoort te wees.
Hierdie kommentaar is deur C. S. Lewis geskryf. Hy was Professor in Engelse literatuur aan die Oxford Universiteit en later die hoof van die Departement Engels aan Cambridge Universiteit. Hy skryf literêre kritiek, kinderliteratuur, fantasieliteratuur en teologie. Hy is veral bekend vir sy werke soos Mere Christianity, The Screwtape Letters, en The Chronicles of Narnia. ‘n Lid van die Anglikaanse Kerk is sy bekering na die Christelike geloof deur sy kollega en vriend J. J. R. Tolkien beïnvloed.
Hierdie kommentaar kom uit The Problem of Pain (New York: HarperCollins, 1940), 70.
O Heer, ontneem my nie van my hemelse seëninge nie.
O Heer, verlos my van die ewige straf.
O Heer, ek het in my gedagtes en denke gesondig, in woord en daad, vergewe my.
O Heer, verlos my van die kleinheid van my siel en hardheid van my hart.
O Heer, verlos my van alle versoekings.
O Heer, verlig my hart wat deur bose begeertes verduister is.
O Heer, ek as mens het gesondig: Sal U, as God, in liefdevolle deernis my vergewe.
O Heer, stuur u genade om my te help om u Naam te verheerlik.
O Heer Jesus Christus, maak my u dienaar in die boek van die lewe.
O Heer my God, alhoewel ek niks goed in u oë gedoen het nie, gee aan my in u genade, die wil om te begin om goed te doen.
O Heer, sprinkel op my hart die dou van u genade.
O Heer van hemel en aarde, dink aan my, u sondige dienaar, koud van hart en onrein, in u koninkryk
O Heer. Ontvang my as ek bely.
O Heer, moenie my verlaat nie.
O Heer, moenie my in die versoeking lei nie.
O Heer, laat ek aan die goeie dink.
O Heer, gee aan my trane, dat ek die dood en ‘n gevoel van vrede onthou.
O Heer, gee aan my die krag om my sondes te bely.
O Heer, gee aan my nederigheid, barmhartigheid en gehoorsaamheid.
O Heer, gee aan my volharding, groothartigheid en teerheid.
O Heer, plant in my hart die wortel van alle seëninge en die vrees vir U.
O Heer, verseker dat ek U met my hele hart en siel kan liefhê en U gehoorsaam in alles wat ek doen.
O Heer, beskerm my teen bose mense en duiwels en passies en alle ander onwettige dinge.
O Heer, U ken u skepping en wat U daarvoor wou gehad het, mag u wil ook in my, ‘n sondaar, vervul word.
U is geseën vir ewig. Amen.
Hierdie gebed is deur Johannes Chrusostomos (347 – 407) geskryf. Hy was die aartsbiskop van Konstantinopel. Gebore in Antiogië kry hy later die naam Chrusostomus, wat “goue mond” beteken, want hy kon so goed preek. Hy word deur beide die Oosters-Ortodokse en Rooms-Katolieke Kerke as ‘n heilige beskou. Hy is bekend vir sy Divine Liturgy of St. John Chrysostom, en sy goot aantal preke – insluitend 67 oor Genesis, 90 oor die Matteus-evangelie en 88 oor die Johannes-evangelie.
Hierdie gebed kom uit “A Prayer by John Chrysostom: According to the Number of the Hours of the Day and Night” (daar is 24 van hulle) in A Manual of Eastern Orthodox Prayers (New York: St Vladimir’s Seminary Press, 1983), 14–15.